Document ID: 32003D0305

Odločba Komisije
z dne 2. maja 2003
o načelnem priznanju popolnosti dokumentacije, posredovane v podroben pregled glede mogoče vključitve snovi sulfuril fluorid, bispiribak natrij in Paecilomyces lilacinus v Prilogo I k Direktivi Sveta 91/414/EGS o dajanju fitofarmacevtskih sredstev v promet
(notificirano pod dokumentarno številko K(2003) 1426)
(Besedilo velja za EGP)
(2003/305/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1], kakor je bila nazadnje spremenjena z Direktivo Komisije 2003/23/ES [2], in zlasti členov 6(3) in (5),
Ob upoštevanju naslednjega:
(1) Direktiva 91/414/EGS predvideva sestavo seznama aktivnih snovi Skupnosti, registriranih za uporabo v fitofarmacevtskih sredstvih.
(2) Dokumentacijo za aktivno snov sulfuril fluorid je Dow AgroSciences Ltd posredoval organom Združenega kraljestva dne 29. julija 2002 z zahtevo, da bi jo uvrstili v Prilogo I k Direktivi 91/414/EGS. Dokumentacijo za aktivno snov bispiribak natrij je Bayer CropScience posredoval organom Italije dne 26. februarja 2002 z zahtevo, da bi jo uvrstili v Prilogo I k Direktivi 91/414/EGS. Dokumentacijo za Paecilomyces lilacinus sev 251 je Prophyta Biologischer Pflanzenschutz GmbH posredoval organom Belgije dne 15. oktobra 2002 z zahtevo, da bi ga uvrstili v Prilogo I k Direktivi 91/414/EGS.
(3) Organi Združenega kraljestva, Italije in Belgije so Komisiji sporočili, da dokumentacija za zadevne aktivne snovi ob predhodnem pregledu očitno izpolnjuje podatkovne in informacijske zahteve Priloge II k Direktivi 91/414/EGS. Posredovana dokumentacija očitno izpolnjuje tudi podatkovne in informacijske zahteve Priloge III k Direktivi 91/414/EGS glede enega fitofarmacevtskega sredstva, ki vsebuje zadevno aktivno snov. V skladu s členom 6(2) Direktive 91/141/ES so vlagatelji dokumentacijo nato posredovali Komisiji in drugim državam članicam in z njimi seznanili Stalni odbor za prehranjevalno verigo in zdravje živali.
(4) S to odločbo se na ravni Skupnosti formalno potrdi, da dokumentacija načeloma ustreza podatkovnim in informacijskim zahtevam Priloge II in, glede najmanj enega fitofarmacevtskega sredstva, ki vsebuje zadevno aktivno snov, zahtevam Priloge III k Direktivi 91/141/EGS.
(5) Ta odločba ne vpliva na pravico Komisije, da od vlagatelja zahteva predložitev nadaljnjih podatkov ali informacij državi članici, imenovani za poročevalko za zadevne snovi, z namenom pojasniti nekatere točke v dokumentaciji.
(6) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Dokumentacija v zvezi z aktivnimi snovmi, identificiranimi v Prilogi k tej odločbi, ki je bila predložena Komisiji in državam članicam z namenom uvrstitve teh snovi v Prilogo I k Direktivi 91/141/EGS, načeloma ustrezajo podatkovnim in informacijskim zahtevam, določenim v Prilogi II k Direktivi 91/414/EGS.
Dokumentacija izpolnjuje tudi podatkovne in informacijske zahteve, določene v Prilogi III k Direktivi 91/414/EGS glede enega od fitofarmacevtskih sredstev, ki vsebuje aktivne snovi, ob upoštevanju predlaganih načinov uporabe.
Člen 2
Država članica poročevalka v najkrajšem možnem času, najpozneje pa v roku enega leta, ki začne teči 6. maja 2003, podrobno pregleda zadevno dokumentacijo in Komisiji poroča o sklepih pregleda skupaj s priporočili o uvrstitvi ali neuvrstitvi zadevnih aktivnih snovi v Prilogo I k Direktivi 91/414/EGS ter vseh s tem povezanih pogojih.
Člen 3
Ta odločba je naslovljena na države članice.
V Bruslju, 2. maja 2003

Labels: 0
3
6